钦定古今图书集成/方舆汇编/职方典/第1466卷 > 《游九顶山记》王士性
## 钦定古今图书集成/方舆汇编/职方典/第1466卷 > 《游九顶山记》王士性

云南者，汉时五色云现于邑北，是邑所得名也。邑有
九顶山，出郭北二十里，山起九若禹铸九鼎而列
也。九顶故有寺，开山僧骤闻天乐下随觅古佛于洞
中，得之而创也。时惟重九，余与吴、张二宪丈自昆明
还，驰而登之，出其𬮱都，飞泉争道，龙蛇走也。平畴禾
黍，黄云绕也。天风吹人，羽衣舞也。涉涧纳麓，升自岫
顶，鼓吹阗瞆，忽听隔陇清磬一声，梵贝喃喃，耳观开
也。已乃揽此一亭，万瓦参差，树影“中乍见乍没也。坐
超然之台，蕊宫琳宇，悬构膝前，若蜂房鸟窠，累累然
重累而缀也。烟云过绝壁，若画王右丞山水，间以太
李楼台簇簇然而羃以重绡也。”罡风响铃铎而下，青
𬞟之末，忽复拥秋声大呼，若举千百刹宇动摇，将掷
之空中也。迺促酒人出三爵浇之，以敌寒气。浇已，行
松涛之径，老树擎云，入天百尺，翠色滴滴可餐也。蹑
凭云之桥，椓杙岩阿虚阁，度重栈以过，轩然牟首，临
乎鸟道，足瑟缩以移也。“入古佛之洞，石窦嵌空，琢五
大士，相附以危楼，雕栏画槛，旛幢错绣，与朝日共丽
也。谒毘卢之殿，阿阁三重，出西南窦，跨偪仄，抟羊角
以上，灵琐柍桭。”余与张君席地坐跏趺，刹那觉万籁
寂“然，与心境彻也。复循山北，摩龙首之塔，日轮正午，
壑窈窈犹无底止也。入洞复坐，掇黄花，坐酒微赭，相携而起，上三教”之楼，炉烟袅空，袖之以出也。吴君脱
舄南下，余与张君复趋而登华岩之阁。危梯百级，螺
旋而上，四盼无所不瞩。凭栏少顷，噫气洒淅，坌谷中
起。山外莽苍暝色，亦冉冉随飞鸟而至。侧耳听下方
钟鼓，觉身在钧天上也。既下，回首阁端，缥缈天际，恍
然自失。已复过一刹，题构新成，遥见前邨返照，隐隐
二三牧竖，卷芦叶吹牛背归也。复下栈阁，走松坪，时
已月出高树，牛女之光烛地，恋恋不能去也。余三人
者，抚良辰之不偶，念后会之未期，因缘胜名，各怀乡
土。吴君则举“凌云九峰”，张君，则举湘江九嶷。余家赤
城，亦思“九盘观海”，怅然俛仰，各有拂袖遐举之意，乃
命余为诗记之。吴君原预，名谦，家泸水；张君养晦，名
文耀，家沅陵。余天台王士性恒叔也。岁重光单阏，则
万历十九稔也。